Edward Teach

Edward Teach (født ca. 1680 i Bristol i England, død 22. november 1718 ombord i piratskipet Adventure), også kjent som Edward Thatch, Edward Drummond og Blackbeard (Svartskjegg), førte et kortlivet, men beryktet skrekkvelde som pirat i Karibien mellom 1716 og sin død i 1718. Etter en voldsom strid ble han drept av løytnant Robert Maynard, kommandør på det britiske orlogsfartøyet HMS «Pearl».
Teach hadde sansen for det dramatiske og visste hvordan han skulle dyrke sin egen profil. Han skal ha båret og kjempet med to eller flere huggerter, kniver og pistoler, og skal i kamp ha tvunnet påtente hampbiter og fyrstikker i skjegget for å virke mest mulig fryktinngytende. Dette har blitt det tradisjonelle bildet på en vaskeekte sjørøver.


== Bakgrunn ==
Lite er kjent om hans tidlige liv. Det antas at han  ble  født i Bristol i England i 1680. Hans karriere som sjømann begynte på et britisk kaperfartøy som seilte fra Jamaica under den spanske arvefølgekrigen (1701–1713). Da krigen var over mønstret han på et jamaicansk skip under piraten Benjamin Hornigold, som han møtte ved New Providence i 1716. Han ble etter hvert kaptein under Hornigold, og stiftet bekjentskap med piraten Stede Bonnet. Sammen herjet de tre utenfor Delaware og Chesapeake på den nordamerikanske østkysten.


== Queen Anne's Revenge ==
Utenfor Martinique kapret Teach og Hornigold den 28. november 1717 det franske slaveskipet «La Concorde», fra Nantes. Ifølge den franske guvernøren på øya, kommanderte en Edoard Titche to båter med til sammen 250 britiske pirater. En av båtene skulle ha vært bestykket med tolv kanoner og den andre med åtte. «La Concorde» var en flott prise. Hun var en 200-tonns fregatt bestykket med 40 kanoner og hadde seilt langs vest-kysten av Afrika for å bekjempe britiske, nederlandske og portugisiske skip. Hun var eid av den franske handelsmannen René Montaudouin, som var en sentral person i den franske trekanthandelen. Skipet ble ført av kaptein Pierre Dosset og løytnanten Francois Ernaut. Mannskapet var svekket etter en lang overfart fra den afrikanske kysten, og overga seg etter en bredside fra piratenes slupper. Teach likte skuta så godt at han bestemte seg for å beholde henne og han døpte henne kort etter om til «Queen Anne's Revenge».


== Teachs herjinger ==
Hornigold benyttet seg på dette tidspunktet av et amnesti for pirater, og pensjonerte seg som sjørøver. I de følgende årene opparbeidet Teach seg et fryktelig rykte som piratkaptein. Han var en brutal leder som ikke skydde noen midler for å beholde sin autoritet. Ifølge en historie skjøt han sin egen førstestyrmann, med begrunnelsen : ”hvis jeg ikke skyter en eller to av mannskapet nå og da, glemmer de hvem jeg er” [1] Teach og hans menn kapret en rekke skip i Det karibiske hav og raidet bosetninger både på øyene og fastlandet. En løpende feide med det britiske orlogsfartøyet HMS «Scarborough» bestykket med 30 kanoner hevet deres rykte ytterligere.
Teach hadde sine hovedkvarter i Bahamas og i Nord- og Sør-Carolina. Han holdt mye til på øya New Providence hvor han ble oppnevnt til magistrat av «Kaperrepublikken». Det ryktes at guvernøren av Nord-Carolina, Charles Eden, mottok en del av Teach sitt bytte og ga Teach beskyttelse og offisiell pardon i gjengjeld. Dette har imidlertid aldri blitt bevist. Teach og hans menn ble drevet ut fra Nassau av den kongelige guvernøren Woodes Rogers. Til tross for dette var Teach snart tilbake på banen som pirat. Etter hvert ble innbyggerne i Nord-Carolina lei av de stadige raidene mot kysten og appellerte til Virginias guvernør Alexander Spotswood. Spotswood reagerte med å sende ut tropper for å ta Teach til fange.


== Blackbeards død ==

Teach opererte i strandsoner med grunne skip slik at det var vanskelig for linjeskip å angripe. Guvernør Spotswood ustyrte derfor løytnant Robert Maynard med to innleide slupper for å fange Teach. Belønningen for Teach var satt til 100 pund mens belønningene for mannskapet varierte. Maynard seilte fra James-elven den 17. november 1718, med sluppene «Ranger» og «Janne». Han kommanderte 35 menn fra HMS «Pearl» og 25 menn fra HMS «Lyme», og kvelden den 21. november fant han piratene ankret opp utenfor Ocracokeøya. Ifølge kildene hadde Teachs skip Adventure et mannskap på 19 bestående av ”tretten hvite og seks svarte”. Maynard valgte å vente til morgenen etter med å gå til angrep. Ved daggry heiste Teach anker, og Maynard fulgte etter. Teach hadde imidlertid fremragende lokalkunnskap og seilte inn en smal kanal med sandbanker hvor Maynards skip gikk på grunn. Etter hvert fikk de skipene løs og kunne fortsette jakten. Da de omsider hadde tatt igjen Adventure, ble de møtt av en kraftig bredside som drepte sju av mannskapet, inkludert kapteinen på Ranger, Mr. Hyde. Maynards slupp åpnet også ild og klarte å ødelegge store deler av Adventures rigg. De nærmet seg nå Teachs skip og Maynard beordret mannskapet under dekk. Teach fikk på denne måten inntrykk av at det var trygt å borde Maynards skip, noe han gjorde med 10 mann. Maynards menn overrumplet Teachs menn fullstendig. En voldsom kamp utviklet seg. Teach og Maynard kjempet mann-mot-mann. Teachs menn var imidlertid sjanseløse mot Maynards veltrente soldater, og slaget var over da Teach ble drept. Ifølge kildene ble han skutt fem ganger og stukket 20 ganger før en highlander halshugget ham. En beskrivelse av slaget ble gjengitt i the Boston News Letter: 

Maynard and Teach themselves begun the fight with their swords, Maynard making a thrust, the point of his sword against Teach's cartridge box, and bended it to the hilt. Teach broke the guard of it, and wounded Maynard's fingers but did not disable him, whereupon he jumped back and threw away his sword and fired his pistol which wounded Teach. Demelt struck in between them with his sword and cut Teach's face pretty much; in the interim both companies engaged in Maynard's sloop, one of Maynard's men being a Highlander, engaged Teach with his broad sword, who gave Teach a cut on the neck, Teach saying well done lad; the Highlander replied, If it be not well done, I'll do it better. With that he gave him a second stroke, which cut off his head, laying it flat on his shoulder.


== Ettermæle ==
Blackbeard har blitt udødeliggjort i fortellinger, bøker, filmer og sanger. Mange samtidige trykk viser ham med rykende hår og skjegg, med pistoler i bandolærene. Han er kjent for å skulle ha begravet skatter langs kysten i Karibien, men dette er sannsynligvis bare en del av historiene om ham. Da Teachs skip og eiendeler ble solgt, oppnådde de bare en sum av  2500 britiske pund.
Skipet «Queen Anne’s Revenge» ble funnet av dykkere utenfor kysten av Beaufort i Nord-Carolina i 1996.[2]
Blackbeard spiller også skurkerollen i eventyrfilmen "Pirates of the Caribbean: On Stranger Tides". Skuta hans der heter også "Queen Anne's Revenge".


== Referanser ==


== Kilder ==
Cordingly, David 1995. Under the Black Flag: The Romance and the Reality of Life Among the Pirates (New York)


== Eksterne lenker ==
(en) Blackbeard – kategori av bilder, video eller lyd på Commons 
(en) Edward Teach hos American National Biography 
(no) «Piratenes gallionsfigur» – Forskning.nos sider om Svartskjegg
(no) «Svartskjeggs skip funnet?» – Forskning.nos sider om utgravningen av «Queen Anne's Revenge»
(en) North Carolina Office of Archives & Historys side om Teach
(sv) «Svartskägg» – Svensk nettside om Svartskjegg
(sv) «Edward Teach» – Svensk nettside om Svartskjegg